**Malik Obama** (s. 1958) on kenialais-yhdysvaltalainen liikemies ja poliitikko, joka tunnetaan Yhdysvaltain presidentti Barack Obaman velipuolena. Obama on työskennellyt kotikylässään Kogelossa sijaitsevassa kaupassa Keniassa ja konsulttina Yhdysvalloissa. Malik tapasi velipuolensa Barack Obaman ensimmäisen kerran vuonna 1985. Hän päätti osallistua Kenian politiikkaan veljensä innoittamana ja asettautui vuonna 2013 ehdokkaaksi kuvernöörinvaaleissa, jotka hän hävisi. Myöhemmin hän riitautui veljensä kanssa ja kannatti Donald Trumpia presidentiksi vuosina 2016 ja 2020 sekä julkaisi vuonna 2020 veljeään kritisoivan kirjan *Big Bad Brother from Kenya*.

Malik Obama perusti vuonna 2008 isänsä Barack Obama vanhemman mukaan nimetyn Barack H. Obama Foundation -hyväntekeväisyysjärjestön. Järjestö sai vuonna 2011 negatiivista julkisuutta epäselvästä rahankäytöstään, luvattomasta rahankeräyksestä sekä valheellisesta väitteestä, että sillä olisi Yhdysvalloissa myönnetty verovapaus. Järjestö on tehnyt yhteistyötä intialaisen hindugurun Kumar Swamin kanssa Yamunan puhdistamiseksi. Malik Obama on omien sanojensa mukaan erittäin uskonnollinen muslimi, mutta arvostaa silti suuresti Kumar Swamia. Malik Obama on moniavioinen ja hän meni vuonna 2010 naimisiin kolmannen vaimonsa, 19-vuotiaan naisen kanssa, joka halusi lopettaa koulunkäynnin menemällä naimisiin.

Yhdysvaltain vuoden 2016 presidentinvaalien yhteydessä Malik Obama ilmoitti kannattavansa Donald Trumpia presidentiksi. Hän sai Trumpilta kutsun vaalien keskustelutilaisuuteen. Hän väitti medialle riitautuneensa Barack Obaman kanssa Barack H. Obama Foundationin vuoksi, koska Barack ei tukenut hanketta ja vaati häntä lakkauttamaan sen. Hän myös vastustaa seksuaali- ja sukupuolivähemmistöjen oikeuksien laajentamista sekä kertoi pettyneensä siihen, että Yhdysvallat tappoi Muammar Gaddafin. Malik Obama on myös julkisuudessa ruokkinut epäilyksiä Barack Obaman kansalaisuudesta levittämällä väärennettyä syntymätodistusta, jonka mukaan Barack Obama ei olisi syntynyt Yhdysvalloissa. Hän on myös väittänyt elokuvatuottaja Joel Gilbertille, että Barack Obaman todellinen isä oli sosialisti Frank Marshall Davis. Hän syytti vilpillisiksi Yhdysvaltojen vuoden 2020 presidentinvaaleja, joissa Joe Biden voitti Donald Trumpin.

Lähteet
-------

1. ↑  Maliti, Tom: Obama’s Brother Chooses Life in Slow Lane *AP News*.  26.10.2004. Viitattu 17.11.2020.
2. ↑  Barack Obaman velipuoli halajaa politiikkaan Keniassa *Ilta-Sanomat*.  17.1.2013. Viitattu 17.11.2020.
3. ↑  Obaman velipuoli haaveili McDonald'sista - hävisi Kenian vaaleissa *Ilta-Sanomat*.  10.3.2013. Viitattu 17.11.2020.
4. ↑  Levine, Jon: Barack Obama’s half-brother rips ‘cold and ruthless’ ex-president *New York Post*.  1.8.2020. Viitattu 17.11.2020.
5. ↑  Vincent, Isabel & Klein, Melissa: Obama’s half-brother runs questionable charity *New York Post*.  8.5.2011. Viitattu 17.11.2020.
6. ↑  Talwar, Ruchika: Obama's half-brother Malik visits India, to help clean Yamuna *Indian Express*.  28.2.2013. Viitattu 17.11.2020.
7. ↑  Barack Obaman veli nai teinitytön *Ilta-Sanomat*.  15.10.2010. Viitattu 17.11.2020.
8. ↑  Bearak, Max: The story behind President Obama’s half brother Malik, whom Trump invited to tonight’s debate *The Washington Post*.  19.10.2016. Viitattu 17.11.2020.
9. ↑  Walker, Peter: Barack Obama's Trump-supporting half-brother Malik tweets Kenya birth certificate *Independent*.  10.3.2017. Viitattu 17.11.2020.
10. ↑  Ruto, Japhet: Malik Obama compares US 2020 Election to Kenya's 2013: "It's like a movie" *MNS*.  7.11.2020. Viitattu 17.11.2020.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |

 |